**ՍԵՎ ՂԼԻ ՀԵՔԻԱԹԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Ըլում ա, չի ըլում՝ մի թքավոր․ էդ թքավորին ունենում ա իրեք տղա։ Էդ թքավորը մեռնում ա․ մեռնելուց եդնը տղերանցը թքավորութին չեն տալի։ Թքավորի քաղաքումը մի բազրկյան ա ըլում, էլլիկը մասլահաթ ա անում, էդ բազրկյանին բերում դնում են թքավոր։ Էդ բազրկյանը մի նոքար ա ունենում, շատ հավատարիմ ա ըլում, անումը՝ Սև ղուլ։

Էդ թքավորը տենում ա, որ հին թքավորի տղերքը խեղճ, մոլորած ման ին գալի՝ ձեռները ծոցներում դրած։ Միտքն ա անում, թե սրանք քանի որ ըստի են, իմ թքավորութինը պըտի տենան, մտքի մեջ ընկնեն, լավն էն ա, որ սրանց իմ կշտիցը հեռացընեմ մի իրեք օրվա ճամփա։ Սև ղլին կանչում ա, ասում․— Տար սրանց մի իրեք օրվա ճամփա հեռացրու։

Սև ղուլը ղամշին վեր ա ունում, իրան ձիուն վեր ա ըլում, դրանց աղաք ա անում տավարի պես ու սկսում ա վեր հատել, ոնց որ տավար ըլին։ Թքավորը իրեք օրեն ճամփա ա ասել, դա մի ամսվա ճամփա եդ ա ածում։ Մի ամիսը որ թմամում ա, թաքավորի մենձ տղեն եդ ա դառնում ղանչանք անում, թե.— Սև ղուլ ջա՛ն, արևիդ ղուրբան, գլխիդ մատաղ ըլեմ, իմ էրեսը դու տրորես, թքավորը քի ասավ իրեք օրվա ճամփա քշե, մի ամսվա ճամփա քշեցիր, եդ դա՛ռ։

Սև ղուլը անկաջ չի ունում, էլ սկսում ա վեր հատելով քշիլ։ Երկու ամիսը թմամում ա, միջնեկ տղեն ա եդ դառնում, առաջվա պես ղանչանք անում, թե․— Թքավորը ասել ա իրեր օրեն ճամփա քշե, դու էրկու ամսվա ճամփա քշեցիր, հերի՛ք ա, եդ դա՛ռ։

Սև ղուլը անկաջ չի ունում, էլ ա քշում։ Իրեք ամիսը թմամում ա։

Թքավորի պուճուր տղեն սկսում ա հուջաթ անիլը։

— Տո՛ շան որդի,— ասում ա,— թքավորը քե ասավ՝ իրեք օրեն ճամփա քշե, դու մի ամսեն ճամփա քշեցիր, մենձ ախպերս միննաթ արավ, անկաջ չի կալար, էլ քշեցիր, էրկու ամիսը թըմամեց, միջնեկ ախպերս միննաթ արավ՝ էլ անկաջ չի արիր, էս ա իրեք ամիսն ա, հըմի ես հուջաթ եմ կաղնել, միտքս դրել եմ, որ քու արինը խմեմ․ թե էդ քու արած ղսասը ինձանում մնաց, իմ հերն էլ անիծած, մերն էլ։

Դա որ ասավ՝ Սև ղուլը եդ դառավ։

Թող Սև ղուլը գնա իրա ճամփեն, թքավորի տղեքն էլ գնան մի քաղաք, սկսեն ըտեղ աշխատանք անել։ Դրանց բանը էնքան յաջող ա, որ շատ աշխատեն, էն էրկուսը ուզենան կնիկ առնեն, ընղի մնան, պուճուր ախպերը ղապուլ չի անի, ընդուր հմա, որ Սև ղլի ղսասը մտին ա։

Ասում ա․— Օրթում եմ կերել, թե վեճ չի անցկենա։

Թե մի տարի կմնան, թե շատ տարի կմնան, եդ գնում են իրանց երկիրը։ Գնացին իրանց երկիրը, տեհան իրանց ամարաթը խարապ ա էլել, դռները փակած են, փառը կոխել ա։ Բաց արին դռները ու լավ, թամուզ ավլեցին, կրակ վառեցին, էդ քշերը քնեցին ըդեղ։

Ռավոտը հազար մանեթ տվին մենձ ախպորը, թե․ «Գնա քա­ղաքը ման արի, ինչ որ խելքդ կկտրի, ա՜ռ»։ Գնաց քաղաքը ման էկավ ընչվել ճաշ։ Ճաշին մի ջադուքար պառավ ռաստ էկավ, ասավ․— Ա՛յ տղա, արի ըստեղ,— ասավ։

Թե․— Ի՞նչ ես ասում, դեդի։

Թե.— Ըստեղ մի ախչիկ կա, մի հետ էրեսին մտիկ անողը հազար մանեթ ա տալի, արի դու էլ մտիկ տու։

Դա ուզեց որ գնա, պառավը թողաց ոչ։

Թե․— Խի՞ չես թողում։

— Ծերքին հազար մանեթը տո՛ւ, եդև։

Տղեն հազար մանեթը տվուց, դուռը բաց արավ․ տղեն ախչկանը որ տեհավ՝ խելքը գլխիցն ընկավ, նղավեց։ Քացի տվին չարդախիցը դվեր գձեցին։ Մնաց մինչի րիգուն. րիգունը զարթնեց, իրան թափ արավ, տեհավ գլխովը ինչ ա անց կացել, ու գնաց իրա ախպորտանց կուշտը։

Ախպերտինքը հարցրին.— Քաղաքումը ի՞նչ առար։

Ասավ.— Քաղաթը էլի էն քաղաքն ա, միջի աղքատը շատ ա, զադ չեմ առել, հազար մանեթը աղքատներին եմ փայ արել:

Ախպերտինքը ասին.— Բան չկա՛, լավ ես արել։

Էքսի օրը միջնեկ ախպորը տվին հազար մանեթ, ճամփեցին քաղաք։

Առաջի գնացած ախպոր պես էլ էն պառավը ռաստ էկավ։

Ասավ.— Այ տղա, ըստի մի ախչիկ կա, որ ըրեսին մտիկ անողը հազար մանեթ կտա։

Ասում ա.— Ո՞ւր ա, դեդի՛, տենամ։

Ասում ա.— Հազար մանեթը տո՛ւ, եդնա տես։

Տղեն հազար մանեթը տալիս ա, պառավը դուռը բաց ա անում, տղեն տենում ա ախչկանը, նղավում ա։ Բոթում են չարդախիցը դվեր գձում։ Ընչկել րիգուն մնում ա, ըրիգունը վեր ա կենում նղաված տեղից, գնում ա իրան ախպորտանց կուշտը։

Ախպերտինքը հարցնում են.— Ի՞նչ կերել ես՝ քի հալալ, ի՛նչ տեհել ես՝ մեզ ասա։

Ասում ա.— Ո՛նչ զադ եմ կերել, ո՛նչ էլ տեհածս ասեմ։ Քա­ղուքն էլ էն քաղաքն ա, միջի աղքատը շատ ա, հազար մանեթը աղքատներին փայ եմ արել։

Ախպերտինքն ասում են.— Լավ ես արել։

Մենձ ախպերն իմանում ա, որ իրան ցավիցը նրան էլ ա դիբե։

Վրա իրեք օրը պուճուր ախպորն են հազար մանեթ տալի, ման ա գալի ընչկել ճաշը, ճաշին տենում ա մի պառավ էկավ, ասավ.— Ա՛յ լավ տղա ջան։

— Հը ,— ասում ա,— դեդի, ի՞նչ ա։

Ասում ա.— Ըստի մի ախչիկ կա, որ էրեսին մտիկ անողը հազար մանեթ կտա։

— Ո՞ւր ա, տենանք, դեդի։

— Ծերքին հազար մանեթը տու, եդնա տենաս։

Ոտը եդ ա տանում տղեն, պռավի թփանին քացի ա տալի, ըսօր ա գնացել պառավը, թե էգուց. նղավում ա պառավը։ Դռանը քացի ա տալի, դուռը կրնկին պոկ ա գալի, նի ա մտնում, տենում մի սիրուն ախչիկ։

Թքավորի տղեն ասում ա.— Ա՛ղախպա, անզգա՛մ, ի՞նչ արիր էրկու հազար մանեթը, բի որ էս սհաթը ֆոքիդ առնում եմ։

— Բերում եմ, ախպեր ջա՛ն, ինձ ձեռ մի տալ։

Ասում ա ու էրկու հազար մանեթը բերում ա իրան տալի։

Ասում ա.— Ես քու ախպերը չեմ, քու ախպոր հերն էլ անիծած, քունն էլ։

Ախչիկն սկսում ա ղանչանք անելը, թե՝ Սև ղըլի նշանածն եմ, թքավորը կիմանա, ինձ մենձ ղազապ կանի, դուս ի՛լ, գնա։

Թքավորի տղեն ասում ա.— Ես դրան ման գէի, դուս չպըտեմ գնալ, հըչվել քու նշաննին ինձ չտաս։

Ախչիկը նշանին բերում ա տալի, ի՞նչ անի, ճարը կտրված ա։ Նշանը ոսկի սինի ա, ոսկուց էլ որձակ, որ կանչում ա իրան-իրան։ Թքավորն ա տված ըլում։

Թքավորի տղեն նշանն առնում ա, դուս գալի։ Ընդուր էն էքսը՝ տանում ա էդ նշանը քաղաքի մեջը, ղի ա տալի, «Օսկի՜ սինի եմ ծախում»։ Ով իմանում ա, ասում ա. «Էդ թքավորի նշանն ա, որ Սև ղըլի հմա ախչիկ ա ուզել»։

Դրա խաբարը գնում հասնում ա թքավորին։ Թքավորը միտք ա անում, որ էդ ախչիկը վատ գործիքի տեր ա, որ նշանը տվել ա իրան սիրողին, ասում ա․— Դրանե ձեռը քաշենք, ուրիշ ախչիկ ուզենք Սև ղըլի հմա։

Թքավորի տղեն էդ զրիցը իմանում ա, որ դրանե ձեռն ա քա­շում, ուրիշ ախչիկ են ուզում ուզի։ Ինքը թքավորի տղան շատ սիրուն ա ըլում, էդ վախտը դեռ էրեսը մազ էկած չի ըլում, ինքն իրեն հմա մի ձեռ շոր ա կտրիլ տալի, տղամարդի շորը հանում ա, ախչկա շորն ա հագնում ու դնում ա մի պըռավի կուշտ, ասում ա.— Դեդի՛, ինձ ախչկացու բռնի։

Պառավն ասում ա․— Որդի՛, շատ լավ ես ասում, հմա կարալ չեմ քեզ պահեմ։

— Դեդի՛,— ասում ա,— դու ինձ անկաջ կալ՝ ախչկացու բռնե, ես քեզ կհարստացնեմ։

— Որդի՛,— ասում ա,— ո՞նց պտես հարստացնես։

Ասում ա.— Էս էրկու օրս կգան ինձ թքավորի Սև ղըլի հմա կուզեն, ծերքի գալովը տաս ոչ, ասա՝ ես թքավորի ղըլին տալու ախչիկ չունեմ. վրա էրկուսը որ գան, ընդով տուր՝ հմա շատ փող առ, ընդով կհարստանաս։

Պառավն ախչկան անկաջ ա անում։ Էրկու օր անց ա կենում, թքավորին իմանում ա, որ մի պառավ շատ սիրուն ախչիկ ունի, գալիս են տենում: Ախչիկն էնքան սիրուն ա ըլում, որ տենողնին ասում են. «Ո՛նչ ուտենք, ո՛նչ խմենք, սրա էրեսին մտիկ անենք»։

Գալիս են ասում պռավին.— Ախչիկդ թքավորը Սև ղըլի հմա ուզում ա:

— Ե՛ս,— ասում ա,— մի քյասիբ պառավ, թքավորի ղըլին տալու հմա ախչիկ չունեմ։

Էքսը մին էլ են գալի։ Խոստանում ա տալու, հմա նրանցե շատ փող ա առնում։ Վրա իրեք օրը հրսանիք են անում, օխտն օր, օխտն քշեր ուտում են, խմում, ուրախանում։ Օխտն օրը, որ թմամում ա, Սև ղուլն ու նշանածը գնում են, որ իրար հետ քնեն։ Նշանածը ասում ա․— Ձեր օթախնին չիմ ման ածա, եդնա կքնենք իրար հետ։

Սև ղուլը ման ա ածում, մնում ա մի օթախ։

Թե․— Էդ օթախի դուռն էլ բաց արա։

Թե․— Էս օթախումը բան չկա։

Թե․— Որ բաց չանես, ես ինձ կսպանեմ։

Էդ օթախի դուռն էլ ա բաց անում Սև ղուլը։

Մտիկ ա անում հարսը, տենում ա, որ ըտեղ մի մանգանա կա, մին էլ մի էրկաթե չանգ կա։

Հարցնում ա Սև ղըլին, թե․— Էտոնք էս ի՞նչ են։

Սև ղուլը ասում ա․— Մի մարդ մարդասպան ա ըլում, մի մարդ գող ա ըլում, բերում են, ձեռները էդ մանգանումը դնում ու էդ էրկաթե չանգալովը վեր են հատում, ըսպանում։

Ասում ա․— Հլե իմ ձեռները դնեմ միջին։

— Դե՛ դի,— ասում ա Սև ղուլը։

Հարսը դնում ա միջումը, Սև ղըլին ասում ա.— Պըտըտե՛։

Պտըտում ա, ձեռին հուփ ա տալի, ցավացընում ա։

— Վա՜յ,— ասում ա,— ձեռս ցավեց։

Բարձրացնում ա Սև ղուլը, ձեռը հանում ա։

— Դե՛,— ասում ա,— հըմի դու դի քու ձեռը։

Սև ղուլը դնում ա, դա մանգանեն օլորում ա, ընչկել օլորում ա, որ՝ Սև ղըլի ձեռները դըմբըրում ա ու նղավում։ Էրկաթե ճանկը վեր ա ունում էնքան ծեծում ա, որ ջանումը սաղ տեղ չի մնում, ու ինքը թողում ա, վի կենում, գնում։ Գնում ա շորերը փոխում, անցնում, գնում իրա տունը։

Ռավոտը գնում են Սև ղլին ու հարսին ղավուր ըլին, տենում են հարսը կորած ա, մարդն էլ նղաված ա, ջուր են վրա տալի, եդ բերում։

Թքավորը էլչի ա գձում, որ մի հեքիմ գտնի, Սև ղըլին սաղացնի։

Թքավորի տղեն հեքիմի ձևով գալիս ա, թե․— Ես հեքիմ եմ, կսաղացնեմ։

Գալիս ա էփեճա սղացնում։

Էդ րիգունը թքավորը էդ տեղը ղարավուլ ա դընում, որ տենա, թե Սև ղլի դուշմանն ով ա, բռնի։

Թքավորի տղեն էդ րիգունը կնիկարմատի շոր ա մտնում, գլուխը սև շալ ա ածում, մի տիկ հին գինի ա վեր ունում, գալիս ա ղարավլների աղաքովը անց կենալու. «Ով որ,— ասում ա,— իրա աստոծը կսիրի, էս գինուցը խմի, մարդս մեռել ա, ժամ եմ արել, էս մեկ, տիկ գինին էվելցել ա, նրա ուղուրին եմ առել, ուզում չեմ, որ մնա»։

Ղարավուլնին ասում են.— Դեդի՛ ջան, բի՛, մենք կխմենք:

Դեդին տանում ա, դրանք խմում են ու քեփովանում են. քնում են, բան չեն հասկանում։ Դա տուն ա մտնում Սև ղըլի ջանին ա չոքում, սկսում ա ծեծել։

Սև ղուլն ասում ա․— Էրնեկ իմանամ, թե դու ո՞վ ես, որ էդ ղայդին ինձ ծեծում ես ու քրքրում։

— Հին թքավորի պուճուր տղեն եմ,— ասում ա,— միտդ ա՞ որ իմ հերը մեռել էր, էդ քու թքավորը քեզ ասել էր, թե իրեք օրի ճամփա քշե էդ թքավորի տղորանցը, իրեք օրվա ճամփու տեղը իրեք ամիս քշեցիր։ Ես էն թքավորի պուճուր տղեն եմ, էն ղսասն ա, որ հանում եմ։

Ասում ա ու տալի սըպանում։ Էտա էքսի ռավոտր թքավորը մարդ ա ղարկում, որ ղավուրն ըլին․ գալիս տենում են, որ ղարավուլնին ամենքը իրանց տեղերը զարթուն կաղնած են, նի են մըտնում, տեսնում Սև ղուլը սպանված։

Գալիս են խաբարը բերում թքավորին։

Թքավորն ասում ա․— Էս քաղաքը ինչ ղդար մարդ կա, թող թոփ ըլի իմ ամարաթի աղաքը։

Թոփ են ըլում։ Թքավորի տղեն չիմն ու եդևըն ա կագնած ըլում։

Թքավորն ասում ա․— Սև ղըլի դուշմանը իմանամ, թե ով ա էս ղդար խալխիցը։

Թքավորի տղեն խալխին ասում ա․— Ճամփա տվեք, ես գնամ թքավորի ջուղապը տամ։

Ճամփա են տալի, գնում ա թքավորի աղաքին կաղնում, ասում ա.— Ես եմ արել։

Թքավորն ասում ա.— Ի՞նչ դուշմանութին ունեիր, որ ըտենց արիր։

Ասում ա.— Ես հին թքավորի պուճուր տղեն եմ. իմ հորի մեռ­նելուց եդը, որ դու էլար թքավոր, մենք իրեք ախպերս խեղճ ման գեինք, դու դրան հրաման արիր՝ իրեք օրեն ճամփա մեզ հեռացընի. գա իրեք օրեն ճամփեն իրեք ամսեն ճամփա քշեց մեզ։ Մի ամսեն ճամփա, որ քշեց, մենձ ախպերս եդ դառավ ղաչանք արավ՝ անկաջ չկալավ, վեր հատեց, քշեց։ Էրկու ամսեն ճամփեն որ հատավ, միջնեկ ախպերս ղանչանք արավ. էլ վեր հատեց, քշեց։ Երեք ամիսը թմամեց, եդ դառավ, оրթում կերա, ասի. «Ես էլ ըլեմ անիծած, իմ հերն էլ», հըմի էդ ղսասն ա, որ հանել եմ։

Թքավորը կանչում ա Ջոմարդի ղասաբին, մի նշանավոր դմակ ա պահ տալի, ու ասում ա. «Էքուց ռավոտն արևդիպոցին, թե կբերես իմ կուշտը՝ ես գիտեմ ու դու, թե որ թքավորի տղեն կգողանա կբերի՝ էլ ես գիտեմ ու դուն»։

Ասում ա ու խալխին ճամփա գձում։ Մթնում ա, թքավորի տղեն գիտի ոչ Ջոմարդի ղասաբի տան տեղը, ման ա գալի, գտնում ա։ Կնիկարմատի շոր ա հագնում ու տուն մտնում։ Դմակը ոսկե սինով դրած ա ըլում թոնրումը՝ տեղը վրան գցած, մարդ ու կնիկ վրեն քնած։

Թքավորի տղեն գնում ա էդ էրկսի արանքը մտնում, մարդին ասում ա. «Դենը քնե՛, տեղս նեղ ա»։ Կնկան ասում ա. «Տեղս նեղ ա, դենը քնե»։ Կնիկը հենց գիտի՝ մարդն ա, մարդն էլ հենց գիտի՝ կնիկն ա, մխելի հեռանում են: Էդ տղեն դանակը հանում ա, դոշակն ու թաղիքը կտրում ա, սինին հանում ա, դըբա աղբրի ճամ­փեն ըղու ըլում։

Համա էդ քշերը լիսնակ ա. դա թող տանի սինին։ Ջոմարդի ղա­սաբի ոտը էն կտրածովը դըվեր ա պրծնում, զարթնում ա տենում, որ դմակ չկա։

— Ա՛յ կնիկ,— ասում ա,— տարա՜վ էն շան որդին դմակը:

Կնիկը իրան խորը քնիցը բան չի հասկանում, Ջոմարդի ղա­սաբը վեր ա կենում, մի շալ ա կապում գլուխը, մի փարչ վեր ունում ու վազում դըբա աղբուրը։ Տենում ա թքավորի տղեն սինին ձեռին էն կռնիցը գալիս ա, ասում ա.— Աստված սիրող, էս փարչը լքրցրեք, կարում չեմ, ձեռս ցավում ա։

Թքավորի տղեն ասում ա.— Դեդի՛, առ էս սինին բռնե, ես լքցընեմ։

Առնում ա սինին։ Թքավորի տղեն տանում ա, որ լքցնի փարչը, եդ ա մտիկ անում, տենում ա օքմին չկա։ Փարչը վեր ա քցում կոտ­րում ու վազ տալի դբա Ջոմարդի ղասաբի տունըր կրճաղաք ճամփով։ Ջոմարդի ղասաբը դեռ տուն հասած չի ըլում։ Տուն ա մտնում, նրա կնգա շալը գլուխն ա կոլոլում, դուս գալի։

Ղասաբը գալիս ա, թքավորի տղեն ասում ա․— Ա՛յ տնաշեն, էն շան որդին ոչխարը դուս ա արել, կկորչի, մեր տունը կքանդվի, գնա՛, մի եդ արա։

— Ա՛յ կնիկ,— ասում ա,— սինին բռնի, էն շան որդին չգա տանի։

Ղասաբը գնում ա, տենում ա, ոչխարը տեղն ա, գալիս ա եդ իր ա տունը, կնկանը ասում ա.— Սինին ի՞նչ արիր։

Թե․— Խո սարսաղվել չե՞ս։ Ինձ սինի ես տվե՞լ։

Նա հըսկանում ա, որ թքավորի տղեն էր՝ տարավ, էլ կարում չի, որ եդնեն գնա։

Արևդիպոցի հետ թքավորի տղեն տանում ա սինին թքավորին փեշքաշ անում։

Թքավորը ճակատը պաչում ա․— Դու՝ իմ տղեն, ես՝ քու հերը։

Թքավորը չոր ա ըլում, տղա չի ունենում։ Նրան շինում ա իրան հմա տղա, ինքը ըլում ա հեր։

Էդ թողունք ըտի կենա։

Ջոմարդի ղասաբը գալիս ա, թքավորին ասում ա, թքավորը նրան խալաթ ա բախշում ու ճամփա գցում, թե՝ գնա։

Էդ թքավորի տղի հմա ինքը ախչիկ ա ուզում, օխտն օր, օխտը քշեր հըրսանիք ա անում։ Հըրսանիքից եդը էլչի ա ղրգում շենլիգի մեջը, որ ձենով ղի տա, թե․ «Թքավորը պռավել ա՜, հըմիկից դենը որդին ա թքավոր»։

Քիչ վախտից եդը թքավորը մեռնում ա։ Հոգևորդին թաղել ա տալի իրեն թքավորական կարգովը, իրա ախպորտանցը գործի վրա ա դնում։

Չարն ընդի, բարին ըստի։ Աստծանե իրեք խնձոր ընկավ․ մին՝ ասողին, մինը՝ լսողին, մինն էլ՝ ալամ աշխարքին։